Broj: 711-I-1754-M-332/22-02-23

Zagreb, 28. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Martin Ercegovac, općinskog načelnika Općine Kijevo,** za davanjem mišljenja Povjerenstva, na 181. sjednici, održanoj 28. srpnja 2022., daje sljedeće:

**MIŠLJENJE**

**Obveznik Martin Ercegovac, općinski načelnik Općine Kijevo, može koristiti službeno vozilo Općine Kijevo za svaku svrhu koja je povezana ili se može dovesti u svezu s izvršavanjem dužnosti općinskog načelnika Općine Kijevo te za one privatne potrebe koje se uobičajeno i u manjem opsegu izvršavaju uz korištenje vozila za službene svrhe, pri čemu treba voditi računa da prilikom korištenja službenog vozila ne dođe do zlouporabe posebnih prava obveznika jer bi isto predstavljalo moguću povredu odredbi ZSSI/21-a.**

Obrazloženje

Zahtjev za davanjem mišljenja Povjerenstva podnio je Martin Ercegovac, općinski načelnik Općine Kijevo. U knjigama ulazne pošte Povjerenstva zahtjev je zaprimljen 19. srpnja 2022. pod poslovnim brojem 711-U-6834-M-332/22-01-2, povodom kojeg se vodi predmet broj M-332/22.

Člankom 3. stavkom 1. točkom 34. ZSSI/21-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici te je stoga Martin Ercegovac, općinski načelnik Općine Kijevo, dužan pridržavati se odredbi ZSSI/21-a.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da dužnost obavlja volonterski te da je tijekom mjeseca lipnja u šest navrata koristio službeno vozilo za odlazak na posao kojeg obavlja profesionalno u Zavodu za hitnu medicinu Šibensko-kninske županije i za koji je primio putni trošak kako slijedi:

* 10. lipnja – odlazak u noćnu smjenu radi organiziranog odlaska dan poslije u Zagreb iz Šibenika,
* 18. lipnja – odlazak u dnevnu smjenu radi dogovorenog sastanka s investitorima za otvaranje Doma za starije i nemoćne Kijevo te otvaranje Međunarodnog dječjeg festivala u Šibeniku,
* 19. lipnja – odlazak u noćnu smjenu i sastanak u Hrvatskim šumama Šibenik nakon iste,
* 23. lipnja – odlazak u noćnu smjenu i sastanak u županijskoj upravi za ceste, vezan za radove koji se trenutno odvijaju na području općine,
* 28. lipnja – odlazak u noćnu smjenu i odlazak na dogovorene sastanke u Zagrebu u Hrvatskim vodama i SDUOSZ nakon iste,
* 30. lipnja – odlazak u dnevnu smjenu prije koje je išao na dogovore u ured prostornog planiranja i gradnje u Kninu radi izdavanja građevinske dozvole za vodovod u vlasništvu Općine Kijevo,
* 1. srpnja – odlazak na sastanak u zgradu županije u Šibeniku nakon kojeg ostaje u Šibeniku do početka noćne smjene te po završetku iste odlazi s općinskim autom u Kijevo.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 7. točkom c) ZSSI/21-a propisano je da je obveznicima zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Povjerenstvo prvenstveno napominje da je korištenje službenog automobila povezano s troškovima prijevoza u obnašanju javne dužnosti slijedom čega isto ne bi bilo suprotno odredbi članka 7. točki d) ZSSI/21-a.

Povjerenstvo, međutim, ukazuje da su obveznici u svakoj situaciji dužni staviti javni interes iznad privatnog te odijeliti privatni interes od javnog interesa, s obzirom da su im službena vozila stavljena na raspolaganje povodom obnašanja dužnosti od tijela javne vlasti u kojem obnašaju dužnost.

Iz navedenog razloga obveznik Martin Ercegovac može koristiti službeno vozilo Općine Kijevo za službene svrhe tijekom cijelog dana, kao što je dolazak i odlazak na posao, odlazak na sastanke radi ostvarivanja poslovnih i drugih interesa Općine Kijevo, odlazak na službeni put te za svaku drugu svrhu koja se može dovesti u svezu s izvršavanjem dužnosti općinskog načelnika Općine Kijevo. Vezano uz primjere korištenja službenog vozila Općine Kijevo koje obveznik navodi u svom zahtjevu za mišljenje, Povjerenstvo je stava da je službeno vozilo u konkretnim slučajevima korišteno u svrhu koja se može dovesti u svezu s izvršavanjem dužnosti općinskog načelnika Općine Kijevo.

Nadalje, službeno vozilo se može koristiti i za one potrebe koje nisu povezane s obnašanjem dužnosti, ali se uobičajeno te u manjem opsegu izvršavaju uz korištenje vozila za službene svrhe, kao što su npr. prijevoz djece do škole neposredno prije dolaska na posao vozilom.

Ako bi obveznik koristio službeno vozilo isključivo za privatne svrhe te se isto ne bi moglo promatrati u kontekstu obnašanja javne dužnosti (npr. radi odlaska na godišnji odmor), radilo bi se postupanju koje bi Povjerenstvo sagledavalo u kontekstu moguće zlouporabe posebnih prava obveznika, odnosno moguće zakonske povrede iz članka 7. točke c) ZSSI-a.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Martin Ercegovac, putem e-mail adrese
2. Objava na internetskoj stranici Povjerenstva
3. Pismohrana